stanford-oval/wikipedia huggingface dataset:
Jennifer Lopez
Musiikkiura > Rebirth

Oltuaan vuoden pois musiikkialalta, Lopez julkaisi neljännen studioalbuminsa, Rebirth, 1. maaliskuuta 2005. Vaikka albumi nousi ensimmäisellä listaviikollaan Billboard 200 -listan sijalle kaksi, se putosi nopeasti listalta. Rebirth-albumilta julkaistu single "Get Right" nousi Yhdysvalloissa 15 parhaan joukkoon ja sitä myytiin kultaa. "Get Right" menestyi hyvin myös Isossa-Britanniassa ollen Lopezin toinen singlelistan kärjessä ollut kappale siellä. Toinen albumilta julkaistu single, "Hold You Down", jolla oli mukana Fat Joe, oli Yhdysvaltojen Billboard Hot 100 -listan sijalla 64, mutta nousi Isossa-Britanniassa kuudenneksi ja Australiassa kahdenkymmenen parhaan joukkoon. "Cherry Pie" -kappaleen suunniteltu julkaisuaika oli loppuvuodesta 2005, mutta kappaleen videon teko peruttiin. Kappale julkaistiin kuitenkin Espanjan radiokanavilla. Rebirth -albumia myytiin platinaa Yhdysvalloissa.
Lopez oli mukana LL Cool J:n kappaleella "Control Myself", joka julkaistiin 1. helmikuuta 2006. Kappale nousi neljänneksi Yhdysvaltojen Billboard Hot 100 -listalla ja toiseksi Ison-Britannian singlelistalla. "Control Myself" oli siten Lopezin ensimmäinen sijalla yksi ollut kappale kolmeen vuoteen Yhdysvalloissa.
Musiikkiura > Como ama una Mujer

Lopez julkaisi ensimmäisen täyspitkän espanjankielisen albuminsa, Como ama una Mujer, maaliskuussa 2007. Hänen aviomiehensä, laulaja Marc Anthony, tuotti albumin Estefanon kanssa "Qué Hiciste" -kappaletta lukuun ottamatta, jonka Anthony tuotti yhdessä Julio Reyesin kanssa. Como ama una Mujer sijoittui Billboard 200 -albumilistalla parhaimmillaan sijalle kymmenen ja ensimmäiseksi U.S. Top Latin Albums -listalla neljänä peräkkäisenä viikkona ja U.S. Latin Pop Albums - listalla seitsemänä peräkkäisenä viikkona. Albumi menestyi hyvin myös Euroopassa ollen parhaimmillaan albumilistan sijalla kolme. Como ama una Mujer -albumin ensimmäinen single, "Qué Hiciste" (suomeksi "Mitä sinä teit"), julkaistiin virallisesti radioissa tammikuussa 2007. Kappale sijoittui parhaimmillaan Latin Songs -listalla ensimmäiseksi ja Latin Pop Songs -listan sijalle kuusi. "Qué Hiciste" oli myös kahdenkymmenen parhaan joukossa European Hot 100 -listalla. Toinen albumilta julkaistu single oli "Me Haces Falta" ja kolmas "Por Arriesgarnos", joka on Lopezin ja Anthonyn duetto. Lopez voitti vuoden 2007 American Music Awards -tapahtumassa "Favorite Latin Artist" -palkinnon.
24. heinäkuuta 2007 Billboard-lehti ilmoitti, että Lopez ja Anthony tekisivät yhdessä ”Juntos en Concierto” -kiertueen, joka alkaisi New Jerseyssä 29. syyskuuta 2007. Kiertueella esitettiin Lopezin uusimpia ja vanhempia kappaleita sekä espanjalaista musiikkia. 28. syyskuuta 2007 Mark G. Etess Arenalla ja päättyi Miamissa American Airlines Arenalla 7. marraskuuta 2007.
Musiikkiura > Brave

Lopezin kaiken kaikkiaan kuudes studioalbumi, Brave, julkaistiin 9. lokakuuta 2007, kuusi kuukautta Como ama una Mujer -albumin julkaisun jälkeen. Lopez teki albumilla yhteistyötä Midi Mafian, J. R. Rotemin, Lynnin ja Waden sekä Ryan Tedderin kanssa. Aiemmin, 26. elokuuta 2007, ABC oli esittänyt mainoksen Täydelliset naiset -televisiosarjan neljännestä tuotantokaudesta, jossa kuultiin pätkä ”Mile in These Shoes” -kappaleesta. Ensimmäinen Brave-albumilta julkaistu single oli ”Do It Well” ja se sijoittui kahdenkymmenen parhaan joukkoon monissa maissa, esimerkiksi Britanniassa se nousi parhaimmillaan sijalle yksitoista. Albumin seuraava single, ”Hold It, Don’t Drop It”, julkaistiin vain muutamalla alueella Euroopassa. Kappale sijoittui Yhdysvaltojen Dance/Club Play Songs -listalla parhaimmillaan sijalle yksi ja Ison-Britannian singlelistan sijalle 72. Brave-albumin kolmantena singlenä aiottiin julkaista albumin nimikkokappale ”Brave”, mutta luultavasti albumin alhaisten myyntilukujen vuoksi singleä ei julkaistu.
Musiikkiura > Love?

Lopez oli työskennellyt seitsemännen studioalbuminsa, Love?, parissa vuodesta 2007 saakka ja sen oli määrä ilmestyä kesällä 2010. Lokakuussa 2009 kappale ”Fresh Out the Oven”, jolla oli mukana rap-artisti Pitbull, julkaistiin Internetissä, mutta levy-yhtiö ilmoitti, ettei se ollut virallinen single. Love?-albumin ensimmäinen single, ”Louboutins”, julkaistiin 23. marraskuuta 2009, jonka jälkeen Lopez esitti kappaleen myös vuoden 2009 American Music Awards -tapahtumassa. Helmikuussa 2010 kerrottiin, että Lopezin ja Epic Recordsin tiet olivat eronneet. Lopezin manageri, Benny Medina, vahvisti tiedon sanoen: ”Jenniferillä oli hyvä suhde Sony Music Groupin kanssa ja he ovat jakaneet monta onnistumista yhdessä, mutta nyt oli oikea aika tehdä muutos, joka palvelee parhaiten hänen uransa suuntaa näyttelijänä ja laulajana, hän on kiitollinen ja arvostaa kaikkia Sonylla kaikesta, mitä he ovat tehneet yhdessä.” Myöhemmin Lopez kertoi löytäneensä uuden "kodin" albumilleen ja että albumi julkaistaisiin kesällä 2010. Vähän sen jälkeen, kun Lopez oli nähty keskustelemassa Island Recordsin puheenjohtajan ja toimitusjohtajan L. A. Reidin kanssa, 19. maaliskuuta 2010 vahvistettiin, että Lopez oli tehnyt levytyssopimuksen Island Recordsin kanssa ja että hän työsti parhaillaan uutta materiaalia Love?-albumia varten. Tammikuussa 2011 Lopez julkaisi uuden singlen, "On the Floor", jolla oli mukana Pitbull. Kappale menestyi hyvin maailmanlaajuisesti, se sijoittui esimerkiksi Ison-Britannian singlelistan sijalle yksi ja Suomessa kappale oli ensimmäisenä seitsemän viikkoa peräkkäin. Albumi Love? julkaistiin 3. toukokuuta 2011.
Muut työt > Yrittäjyys

Lopez lanseerasi vaatemalliston vuonna 2003. Malliston nimeksi tuli JLO by Jennifer Lopez ja siihen kuului erilaisia naisten vaatteita, kuten farkkuja, t-paitoja, takkeja, vöitä, käsilaukkuja ja alusvaatteita sekä koru- ja asustemallistot, johon kuului muun muassa hattuja, käsineitä ja huiveja. Lopez osallistui Louis Vuittonin Winter 2003 -kampanjaan ja vuonna 2005 hän toi markkinoille uuden vaatemalliston, Sweetface. Vuonna 2007 Lopez lopetti JLO by Jennifer Lopez -malliston ja lanseerasi uuden, nuorille suunnatun malliston, JustSweet. Hänen vaatemallistonsa ovat olleet mukana New Yorkin Fashion Week -tapahtumissa.
Turkisten käyttö sekä Lopezin vaatemallistoissa että hänen omassa pukeutumisessaan on aiheuttanut halveksuntaa eläinten oikeuksia puolustavien joukossa. Los Angelesin Anoppi on pahin -elokuvan ensi-illassa yli 100 protestoijaa People for the Ethical Treatment of Animals -järjestöstä piti mielenosoituksen korostaakseen asiaansa.
12. huhtikuuta 2002 Lopez avasi kuubalaisen ravintolan, Madre’s, Pasadenaan.
Lopez laajensi hajuvesiteollisuuteen tuomalla markkinoille ensimmäisen hajuvetensä, ”Glow by J.Lo”, vuonna 2002. Samana vuonna hän loi rajoitetun erän "Glow"-hajuveden sivutuotetta, ”Miami Glow by J.Lo”, kunnianosoituksena ottokotikaupungilleen Miamille. Lopez toi markkinoille myös "Glow"-tuotesarjan, johon kuului vartalovoiteita ja itseruskettavia tuotteita. Lokakuussa 2003 Lopez esitteli ”Still”-hajuveden ja vuonna 2005 tuoksun nimeltä ”Live by Jennifer Lopez”. Vuoden 2006 ystävänpäivänä markkinoille tuli ”Glow”-hajuveden toinen sivutuote, ”Love at First Glow by J.Lo”. Lopezin seuraava tuoksu, ”Live Luxe”, ilmestyi elokuussa 2006 ja sitä seurasi ”Glow After Dark” tammikuussa 2007. Niitä seuranneet tuoksut, ”Deseo” ja ”Deseo Forever”, esiteltiin aasialaisilla markkinoilla ja silloin ilmestyi myös ensimmäinen miestentuoksu, ”Deseo for men”. Vuonna 2008 ilmestyi hajuvesi ”Live Platinum”. Helmikuussa 2009 Lopez toi markkinoille ”Sunkissed Glow” -tuoksun ja saman vuoden lokakuussa ilmestyi hajuvesi ”My Glow”. Syksyllä 2010 markkinoille tuli ”Love & Glamour” -hajuvesi ja ”L.A.Glow”.
Lopez omistaa elokuva- ja televisioyhtiön Nuyorican Productions, jonka hän perusti yhdessä managerinsa Benny Medinan kanssa. Medinan oli tarkoitus saada puolet yhtiön tuotosta, mutta Lopez erosi Medinasta pian yrityksen perustamisen jälkeen. Myöhemmin he paransivat liikesuhteensa.
Muut työt > American Idol

Kesäkuussa 2010, Ellen DeGeneresin jätettyä American Idol -sarjan tuomarointitehtävät, ilmoitettiin että Jennifer Lopezia oli pyydetty tuomariksi sarjan kymmenennelle tuotantokaudelle. Myöhemmin kuitenkin kerrottiin, että Lopezista ei kuitenkaan tulisi tuomaria hänen ”kohtuuttomien vaatimustensa” vuoksi. Idol-tuottaja Nigel Lythgoe vastasi väitteeseen sanoen, että ”Jennifer ei ole diiva, olen työskennellyt hänen kanssaan muutamassa tilaisuudessa ja en ole koskaan tähän mennessä nähnyt häntä diivana.” Lythgoe ei kuitenkaan kumonnut tai vahvistanut huhuja koskien Lopezin ja muiden Idol-tuottajien välisiä sopimusneuvotteluja. Sittemmin kerrottiin, että sekä Lopezille ja hänen aviomiehelleen, Marc Anthonylle, harkittiin osia X Factorissa heidän latino- ja kansainvälisten markkinoiden viehätyksensä vuoksi. Lopezin osallistuminen X Factor -ohjelmaan suljettiin kuitenkin pois, kun ilmoitettiin, että Lopez oli hyväksynyt tarjouksen toimia Idol-sarjan kymmenennen tuotantokauden tuomarina. Tieto vahvistettiin virallisesti 22. syyskuuta 2010.
Yksityiselämä

Lopez on ollut naimisissa neljästi. Vuonna 1997 hän avioitui kuubalaisen tarjoilijan Ojani Noan kanssa, mutta liitto oli ohi vuoden sisällä. Lopez haastoi Noan oikeuteen vuonna 2006 estääkseen heidän avioliitostaan kirjoitetun kirjan julkaisun. Vuonna 1999 Lopez alkoi seurustella rap-artisti Sean ”Diddy” Combsin kanssa. Suhde päättyi, kun Combs sai syytteen aseen hallussapidosta vuonna 2000. Lopez avioitui toisen kerran taustatanssijansa Cris Juddin kanssa, mutta he erosivat kesäkuussa 2001 liiton kestettyä kahdeksan kuukautta.
Eron jälkeen Lopez alkoi seurustella näyttelijä Ben Affleckin kanssa. Pari meni kihloihin marraskuussa 2002, jolloin heistä tuli populaarikulttuurissa superpari ja media alkoi kutsua heitä nimellä ”Bennifer”. Tämä etunimien yhdistelmä aloitti trendin, jossa vielä nykyäänkin julkkisparien etunimet yhdistetään.
Erottuaan Affleckista vuonna 2004 Lopez alkoi seurustella muusikko Marc Anthonyn kanssa. He menivät naimisiin 5. kesäkuuta 2004. Helmikuussa 2008 Lopez ja Anthony saivat kaksoset, tyttären ja pojan. Jatkuvista riidoista johtuen pari julisti eroavansa heinäkuussa 2011. Avioero tuli voimaan 16. heinäkuuta 2014, ja Lopez sai kaksosten päähuoltajuuden.
Lopez seurusteli baseball-pelaaja Alex Rodriguezin kanssa vuodesta 2017 lähtien. He menivät kihloihin maaliskuussa 2019 ja heidän oli määrä avioitua syksyllä 2019, mutta he purkivat kihlauksensa keväällä 2021. Lopez alkoi huhtikuussa 2021 seurustella uudestaan Ben Affleckin kanssa ja he kihlautuivat, nyt jo toisen kerran, keväällä 2022.
Lopez ja Affleck menivät heinäkuussa 2022 naimisiin Las Vegasissa. Lopez myös vaihtoi sukunimensä Affleckiksi. Elokuusa 2024 Lopez kertoi taas hakeneensa avioeroa.
Hyväntekeväisyys

Lopez on Los Angelesin lastensairaalan tukija ja hänelle luovutettiin sairaalan Noche de Niños -gaalassa Children’s Humanitarian Award syyskuussa 2004. Lopez vierailee sairaalassa säännöllisesti ja vuonna 2008 hän keräsi sairaalalle varoja osallistumalla Nautica Malibu Triathloniin. Toukokuussa 2009, Lopez perusti The Maribel Foundation -säätiön tukeakseen Los Angelesin lastensairaalaa ja parantaakseen terveydenhuoltoa kansainvälisesti.
14. helmikuuta 2007 Lopez sai ”Artists for Amnesty International” -palkinnon tunnustuksena työstään ohjaajana ja näyttelijänä elokuvassa Unohdetut. Nobelin rauhanpalkinnon voittaja José Ramos-Horta antoi sen hänelle Berliinin elokuvajuhlilla. Hän sai myös erityistunnustuksen ja kiitokset Norma Andradelta, yhdeltä Nuestras Hijas de Regreso a Casa A.C. perustajalta.
Lopez on ollut myös mukana tukemassa hinkuyskän rokotetta. Hän työskentelee Sounds of Pertussisin ja March of Dimes -hyväntekeväisyysjärjestön kanssa lisätäkseen tietoisuutta sairaudesta ja kannustaakseen aikuisten rokottamista estääkseen taudin leviämistä pikkulapsiin.
Diskografia > Albumit

On the 6 (1999)
J.Lo (2001)
This Is Me... Then (2002)
Rebirth (2005)
Como ama una Mujer (2007)
Brave (2007)
Love? (2011)
A.K.A. (2014)
This Is Me... Now (2024)
Diskografia > Soundtrackit

Marry Me (2021)
Diskografia > Kokoelma-albumit

J to tha L-O!: The Remixes (2002)
Dance Again... the Hits (2012)
Diskografia > Singlet

| --- | --- |
 ”If You Had My Love” (1999)  ”No Me Ames” (Marc Anthonyn kanssa, 1999)  ”Waiting for Tonight” (1999)  ”Feelin’ So Good” (2000)  ”Let’s Get Loud” (2000)  ”Love Don’t Cost a Thing” (2000)  ”Play” (2001)  ”Ain’t It Funny” (2001)  ”I’m Real” (2001)  ”Ain’t It Funny (Murder Remix)” (feat. Ja Rule, 2002)  ”Alive” (2002)  ”I’m Gonna Be Alright” (feat. Nas, 2002)  ”Jenny from the Block” (feat. Jadakiss & Styles P, 2002)  ”All I Have” (feat. LL Cool J, 2002)  ”I’m Glad” (2003)  ”Baby I Love U!” (2003)  ”Get Right” (2005)  ”Hold You Down” (feat. Fat Joe, 2005)  ”Qué Hiciste” (2007)  ”Me Haces Falta” (2007)  ”Do It Well” (2007)  ”Hold It, Don’t Drop It” (2007) :  ”On the Floor” (feat. Pitbull, 2011)  ”I’m Into You” (feat. Lil Wayne, 2011)  ”Papi” (2011)  ”Dance Again” (feat. Pitbull, 2012)  ”Goin’ In” (feat. Flo Rida, 2012)  ”Live It Up” (feat. Pitbull, 2013)  ”I Luh Ya Papi” (feat. French Montana, 2014)  ”First Love” (2014)  ”Booty” (feat. Iggy Azalea, 2014)  ”Ain’t Your Mama” (2016)  ”Ni Tú Ni Yo” (feat. Gente de Zona, 2017)  ”Amor, Amor, Amor” (feat. Wisin, 2017)  ”Us” (2018)  ”Se Acabó El Amor” (Abraham Mateon ja Yandelin kanssa, 2018)  ”El Anillo” (2018)  ”Dinero” (feat. DJ Khaled & Cardi B, 2018)  ”Te Guste” (Bad Bunnyn kanssa, 2018)  ”Medicine” (feat. French Montana, 2019)  ”Baila Conmigo” (2019)  ”Pa’ Ti” (feat. Maluma, 2020)  ”Lonely” (feat. Maluma, 2020)
Filmografia

| Elokuvat> Vuosi | Elokuvat> Suomenkielinen nimi | Elokuvat> Alkuperäinen nimi | Elokuvat> Rooli |
| --- | --- | --- | --- |
| 1986 | My Little Girl | My Little Girl | Myra |
| 1993 | Pelastajat | Lost in the Wild | Rosie Romero |
| 1995 | Siirtolaiset | My Family | Maria nuorena |
| 1995 | Junakytät | Money Train | Grace Santiago |
| 1996 | Jack | Jack | neiti Marquez |
| 1997 | Verta ja viiniä | Blood and Wine | Gabriella |
| 1997 | Selena | Selena | Selena Quintanilla |
| 1997 | Anakonda | Anaconda | Terri Flores |
| 1997 | U-käännös helvettiin | U Turn | Grace McKenna |
| 1998 | Mieletön juttu | Out of Sight | Karen Sisco |
| 1998 | Antz – Muurahaizet | Antz | Azteca (äänirooli) |
| 2000 | The Cell | The Cell | Catherine Deane |
| 2001 | Häät mielessä | The Wedding Planner | Mary Fiore |
| 2001 | Angel Eyes | Angel Eyes | Sharon Pogue |
| 2002 | Viimeiseen pisaraan | Enough | Slim Hiller |
| 2002 | Unelmien Manhattan | Maid in Manhattan | Marisa Ventura |
| 2003 | Gigli – rajua rakkautta | Gigli | Ricki |
| 2004 | Tyttö tuollainen | Jersey Girl | Gertrude Steiney |
| 2004 | Saanko luvan? | Shall We Dance? | Paulina |
| 2005 | Anoppi on pahin | Monster-in-Law | Charlotte Cantilini |
| 2005 | Kesken jäänyt elämä | An Unfinished Life | Jean Gilkyson |
| 2006 | Unohdetut | Bordertown | Lauren Adrian |
| 2006 | King of Salsa | El Cantante | Puchi |
| 2010 | Varasuunnitelma | The Back-up Plan | Zoe |
| 2012 | Mitä odottaa kun odotat | What to Expect When You’re Expecting | Holly |
| 2012 | Ice Age 4: Mannerten mullistus | Ice Age: Continental Drift | Shira (äänirooli) |
| 2013 | Parker | Parker | Leslie Rodgers |
| 2015 | The Boy Next Door | The Boy Next Door | Claire Peterson |
| 2015 | Lila & Eve | Lila & Eve | Eve Rafael |
| 2015 | Vihdoin kotona | Home | Lucy Tucci (äänirooli) |
| 2016 | Ice Age 5: Törmäyskurssilla | Ice Age: Collision Course | Shira (äänirooli) |
| 2018 | Second Act | Second Act | Maya |
| 2019 | Hustlers – Korkojen kera | Hustlers | Ramona Vega |
| 2022 | Marry Me | Marry Me | Katarina ”Kat” Valdez |
| 2022 | Shotgun Wedding | Shotgun Wedding | Darcy |
| Televisiosarjat> Vuosi | Televisiosarjat> Suomenkielinen nimi | Televisiosarjat> Alkuperäinen nimi | Televisiosarjat> Rooli | Televisiosarjat> Jaksot |
| --- | --- | --- | --- | --- |
| 1991–1993 | In Living Color | In Living Color | Fly Girl | 61 jaksoa |
| 1993–1994 | Second Chances | Second Chances | Melinda Lopez | kuusi jaksoa |
| 1994 | South Central | South Central | Lucille | neljä jaksoa |
| 1994 | Hotel Malibu | Hotel Malibu | Melinda Lopez | kuusi jaksoa |
| 2004, 2018 | Will & Grace | Will & Grace  | itsenään | neljä jaksoa |
| 2010 | Ensisilmäyksellä | How I Met Your Mother | Anita Appleby | ”Of Course” |
| 2016–2018 | Shades of Blue | Shades of Blue | Harlee Santos | 36 jaksoa |
Kiertueet

Dance Again World Tour (2012)
It’s My Party Tour (2019)
Kirjat

True Love (2014)
Aiheesta muualla

Wikimedia Commonsissa on kuvia tai muita tiedostoja aiheesta .
Jennifer Lopezin virallinen sivusto
Jennifer Lopez Internet Movie Databasessa. (englanniksi)
JLove?rs - suomenkielinen ihailjapalsta
| Auktoriteettitunnisteet  |
| --- | --- |
Kansainväliset:  FAST  ISNI 2  3  VIAF  WorldCat 
Kansalliset:  Norja  Espanja  Ranska  BnF data  Katalonia  Saksa  Israel  Yhdysvallat  Latvia  Tšekki  Australia  Korea  Alankomaat  Puola  Portugali 
Taiteenala:  Emmy Awards  FID  Grammy Awards  MusicBrainz 
Henkilöt:  Deutsche Synchronkartei  Trove  Elonet  Yle 
Muut:  Europeana  SNAC  IdRef  Hufvudstadsbladet 
Lopez esiintymässä jalkapallon MM-kisojen avajaisseremoniassa 2014.
Jennifer Lopez syyskuussa 2009.
Jennifer Lopez ex-aviomiehensä Marc Anthonyn kanssa toukokuussa 2006.
Jennifer Lopez esiintymässä kesäkuussa 2012.
Markionismi

Markionismi oli kristinoppia lähellä ollut gnostisismin haara. Roomassa gnostikko Markion Sinopelainen perusti vuonna 144 seurakunnan, joka lähestyi kristinuskoa (ja oli sen vakavin kilpailija 200-luvun alkuun saakka), mutta hylkäsi Vanhan testamentin oikukkaan ja itsevaltiaan Luoja-Jumalan korostaen Kristuksen julistaman lempeän Jumalan eroavaisuutta siitä.
Uudesta testamentista Markion hyväksyi vain kriittisesti karsitun Luukkaan evankeliumin ja useimmat Paavalin kirjeet korostaen tekstin kirjaimellista tulkintaa ja vierastaen teologisia spekulaatioita. Markionin kaanon oli liikkeen pyhä kirja. Paavali oli ainoa oikea apostoli, joka yksin oli ymmärtänyt Jeesuksen radikaalit opetukset. Markion esitti dokeettista kristologiaa ja torjui ruumiin ylösnousemuksen.
Markionilainen kirkko oli järjestynyt vanhakatolisen kirkon tavoin: sillä oli piispoja, presbyteerejä ja diakoneja, samoin se omaksui kasteen ja ehtoollisen. Markionin kuoltua noin vuonna 160 hänen opetuslapsensa jatkoivat kirkon rakentamistyötä ja kehittivät oppia edelleen. Vanhakatolisen kirkon (mm. Irenaeuksen ja Tertullianuksen) vastustuksen vuoksi markionismi menetti merkityksensä lännessä 200-luvun aikana (idässä se piti puolensa 300-luvulle saakka), ja monet markionilaiset sulautuivat manikealaisuuteen.
Markionilaislahkon presbyteeri Metrodoros mainitaan naulitun ja poltetun yhdessä presbyteeri Pionioksen kanssa Smyrnassa noin 350-luvulla jaa. Eusebios ajoittaa tapahtuman Marcus Aureliuksen aikaan.
Vali Myers

| Vali Myers |
| --- | --- |
 Vali Myers
Henkilötiedot
Syntynyt:  2. elokuuta 1930 Sydney, Australia
Kuollut: 12. helmikuuta 2003 (72 vuotta) Melbourne, Australia
Ammatti:  kuvataiteilija, tanssija, valokuvamalli, eläintenhoitaja,
Vali Myers (1930–2003) oli australialainen kuvataiteilija, tanssija sekä eläintenhoitaja. Hänet tunnettiin eksoottisesta ulkonäöstään, voimakkaista piirroksistaan ja boheemista elämäntyylistään. Hän syntyi Sydneyssä ja aloitti uransa modernina tanssijana, mutta myöhemmin hänestä tuli underground-taiteen ja 1960-luvun vastakulttuurin ikoni.
Hän vietti vuosia erakkona Italian Positanossa, missä hän loi yksityiskohtaisia, unenomaisia piirroksia, joissa oli usein mystisiä ja eläimellisiä elementtejä.
Elämänsä loppuaikoina hän palasi Melbourneen, missä hän jatkoi kuvataiteensa tekemistä kuolemaansa saakka. Hänen töitään ja elämäntyyliään ihailivat monet aikansa taiteilijat, kuten rocktähti ja runoilija Patti Smith ja kuvataiteilija Salvador Dalí. Myersista tehtiin myös useita dokumenttielokuvia, ja hän vaikutti syvästi 1960- ja 1970-lukujen underground-kulttuuriin.
Elämä > Varhaiset vuodet

Vali Myers syntyi 2. elokuuta 1930, Sydneyssä Australiassa. Hänen isänsä oli merivoimissa ja hänen äitinsä uusiseelantilainen viulisti. Jo varhain Vali oli erilainen kuin muut lapset. Hän ei kyennyt samaistumaan muihin ihmisiin vaan vietti päivänsä yksin luonnossa. Kun hänet pakotettiin kouluun, hän istui tuntikausia luokan perällä piirtäen mielikuvituksestaan. Neljätoistavuotiaana, kyllästyneenä kouluun ja kotiin, hän jätti molemmat taakseen. Hän vuokrasi itselleen huoneen St. Kildasta ja työskenteli taiteilijoiden mallina rahoittaakseen tanssiopintonsa.
Seitsemäntoistavuotiaana Vali Myers nousi kuuluisuuteen Melbourne Modern Ballet Companyn tanssijana ja alkoi tulla tunnetuksi pitkistä, villeistä punaisista hiuksistaan, tummaksi rajatuista silmistään, vihreästä samettipuvustaan ja epäkonventionaalisesta käytöksestään. Sodan jälkeinen Melbourne oli hyvin konservatiivinen, ja naisten odotettiin asettuvan aloilleen ja perustavan perheen. Myers tunsi tukehtuvansa tukahduttavassa ilmapiirissä, ja 19-vuotiaana hän nousi Eurooppaan matkaavaan laivaan. Hän muutti Ranskaan.
Elämä > Pariisi

Myersin unelma oli elättää itsensä tanssilla Pariisissa, mutta kaupungin synkkä köyhyys vuonna 1950 oli karvas pettymys. Kaupunki oli sodan runtelema, rahaa ei ollut ja töitä oli lähes mahdoton löytää. Myers elätti itseään tanssimalla kaduilla ja kerjäämällä. Hän alkoi elää  muiden kodittomien joukossa. Romani-pakolaiset, narkomaanit, köyhät taiteilijat ja pikkurikolliset muodostivat hänen uuden perheensä, ja he pitivät Pariisin kahviloita kotinaan. Valokuvaaja Ed van der Elsken teki Myersistä keskeisen hahmon valokuvakirjassaan Love on the Left Bank (1956), joka dokumentoi katujen elämää sodanjälkeisessä Pariisissa. Myers joutui toistuvasti vaikeuksiin poliisin kanssa. Viranomaiset pitivät häntä varkaana ja kulkurina. Tänä aikana hän aloitti myös huumeiden käytön. Hänet karkotettiin lopulta Pariisista vuonna 1952 irtolaisuuden vuoksi.
Vali Myers aloitti tämän jälkeen vaelluksensa ympäri Italiaa, Britanniaa, Brysseliä ja lopulta Itävaltaa. Talvella 1952 Wienissä Myers tapasi nuoren arkkitehdin, Rudi Rappoldin, jolla oli samanlainen levoton sielu ja kaipuu vaeltamiseen. Kolmen vuoden ajan he viettivät boheemia kiertolaiselämää matkustaen maasta toiseen. Lopulta, jotta Myers voisi pysyä laillisesti Euroopassa, he menivät naimisiin ja palasivat Pariisiin. Myers asui nyt Pariisissa Saint-Germain-des-Prés’n taiteilijapiireissä. Hänen tuttaviinsa kuuluivat muun muassa kirjailijat Jean-Paul Sartre, Jean Cocteau, Tennessee Williams ja Jean Genet. Myersin taiteen ensimmäinen merkittävä tunnustaja oli The Paris Review -lehden perustaja ja kirjailija George Plimpton. Plimpton julkaisi hänen piirrostensa portfolion The Paris Review’n numerossa 18 keväällä 1958. Heidän välilleen syntyi pitkäaikainen ystävyys. Pyrkiessään pakenemaan huumeriippuvuutta Vali päätti jättää Pariisin lopullisesti.
Elämä > Positano, Italia

Kuukausien vaeltamisen jälkeen Myers ja Rappold päätyivät Positanoon Etelä-Italiaan. Siitä tuli Myersin elämän pääasuinpaikka ja suurin inspiraation lähde. Kesän 1961 alussa italialainen taiteilija Gianni Menichetti muutti asumaan Myersin luo, ja yhdessä he huolehtivat suuresta eläinperheestä, joka kehittyi laaksossa. Eläimet täyttivät myös Valin taiteen. Lukuisten kamppailujen jälkeen paikallispoliisin ja byrokratian kanssa Myers sai lopulta luvan muuttaa laakson luonnonsuojelualueeksi Maailman luonnonsäätiön (WWF) suojeluksessa.
Hän omisti kaiken rahansa eläinten hoitamiseen. Kaikista rakkain eläin hänelle oli kettu, jonka hän sai kesytettyä. Hän antoi vastasyntyneelle ketunpoikaselle nimen Foxy. Tämä löydettiin nälkiintyneenä sen jälkeen, kun sen emo oli ammuttu. Vali huolehti vastasyntyneestä ketunpoikasesta ja siitä lähtien he olivat aina yhdessä. Foxy näkyy monissa Valin taideteoksissa ja hänen nimi tatuoitiin Valin käsiin muistona heidän neljäntoista vuoden yhteisestä taipaleestaan.